4de keer skeepsreg vir Patria | Netwerk24
Deur Marnus Kok 15 April 2019 17:00
Ná drie jaar se trane het die Patria-manskoshuis van die Pukke uiteindelik daarin geslaag om weer die Varsitybeker-koshuisliga te wen.
Die span van Potchefstroom het Vishuis van die Kovsies Maandag met 16-8 in die eindstryd in Stellenbosch geklop.
Patria se vreugde ken geen perke ná sy oorwinning Maandag in Stellenbosch. Foto: Varsity Cup
Vir Patria moet die oorwinning soet wees, aangesien hy die vorige drie jaar elke keer in die eindstryd teen die einste Vishuis vasgeval het. Die enigste vorige keer dat Patria die trofee gewen het, was in 2011.
Die Potchefstromers het Maandag se wedstryd vir alle praktiese doeleindes reeds in die eerste kwart beklink. Hulle was vinnig met 10-0 voor, danksy ’n drie deur die woelige slot Burger Minnaar.
Minnaar het ’n barshou gespeel en meer as een keer met die bal onder sy arm op lopies afgesit.
Vishuis, wat die titel al ses keer van 2008-2018 gewen het, het Patria maal sonder tal laat les opsê in die skrums. Boonop het die Bloemfonteiners besit in die tweede helfte oorheers. Hulle het gesukkel om dit in punte te omskep. Talle van die gulde kanse het weens swak aangeë verlore gegaan.
Vishuis se flank Nelius van Heerden was sy span se beste speler, nie net om omgekeerde besit te bewerkstellig nie, maar ook met die bal in die hand.
Maar gee krediet aan Patria, met sy kaptein, die losskakel Lodewyk Muller aan die spits. Dié span het soos besetenes teen die einde verdedig.
Patria 16 (13): Drie: Burger Minnaar. Doelskop: Danco Burger. Strafdoele: Burger (3).
Vishuis 8 (5): Drie: Steyn Grobler. Strafdoel: Dale de Wet.
FULL TIME and @NWUPatria have held on to win the FNB Res Rugby final!
FNB Patria 16 - 8 FNB Vishuis#RugbyThatRocks pic.twitter.com/0B1q1RKpNb
Varsitybeker: ‘Blus die Maties se lente’